ครม.ไม่หยุดอุดหนุนขสมก.-รถไฟ3.6พันล.
ครม.ปู อนุมัติงบ 3,600 ล้านบาท อุดหนุนการให้บริการสาธารณะ ร.ฟ.ท.-ขสมก.ฟรี พร้อมยืดขึ้นภาษีน้ำมันไปอีก 1 เดือน
21 มี.ค. 2555

ครม.ปู อนุมัติงบ 3,600 ล้านบาท อุดหนุนการให้บริการสาธารณะ ร.ฟ.ท.-ขสมก.ฟรี พร้อมยืดขึ้นภาษีน้ำมันไปอีก 1 เดือน
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) สัญจร จ.ภูเก็ต มีมติอนุมัติงบประมาณ 3,613.7 ล้านบาท เพื่ออุดหนุนการให้บริการสาธารณะประจำปีงบประมาณ 2555 ของการรถไฟแห่งประเทศไทย (ร.ฟ.ท.) 2,350.26 ล้านบาท และองค์การขนส่งมวลชนกรุงเทพ (ขสมก.) 1,263.44 ล้านบาท
ทั้งนี้ การสนับสนุนงบดังกล่าวเป็นไปตามนัยข้อ 7(3) ของระเบียบสำนักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. 2554 และที่ผ่านมามีการปรับลดวงเงินอุดหนุนบริการสาธารณะในส่วนที่ซ้ำซ้อนกับการเดินรถตามโครงการลดภาระค่าครองชีพประชาชนไปแล้ว ทำให้การอุดหนุนสะท้อนข้อเท็จจริงมากที่สุด
นอกจากนี้ ครม.รับทราบข้อเสนอคณะกรรมการเงินอุดหนุนบริการสาธารณะที่เสนอให้ ร.ฟ.ท. เร่งรัดการพิจารณาปรับโครงสร้างราคาค่าบริการให้สอดคล้องกับต้นทุนการบริหารจัดการ และพิจารณาบริหารจัดการต้นทุนและค่าใช้จ่ายดำเนินงานโดยควบคุมค่าใช้จ่ายที่ไม่จำเป็น
“เราจะสามารถรับเงินอุดหนุนบริการดังกล่าวได้เลย ถือว่าเป็นผลดีของประชาชนที่จะได้ขึ้นรถไฟ รถเมล์ฟรีต่อ ซึ่งเป็นการลดภาระให้แก่ประชาชน จากที่วันนี้มีภาระราคาน้ำมันที่ปรับตัวสูงขึ้น” นายภักดีหาญส์ กล่าว
ครม.ยังมีมติเห็นชอบให้ขยายเวลาการปรับลดอัตราภาษีสรรพสามิตน้ำมันดีเซลและน้ำมันโบโอดีเซลที่อัตรา 0.005 บาทต่อลิตร ตั้งแต่วันที่ 1-30 เม.ย. 2555 หรือขยายเวลาอีก 1 เดือน ก่อนหน้านี้ ครม.มีมติเห็นว่าการต่ออายุภาษีจะสิ้นสุดมาตรการวันที่ 31 มี.ค. 2555 
นายภักดีหาญส์ กล่าวว่า ครม.มีความกังวลเกี่ยวกับระดับราคาน้ำมันในตลาดโลกปรับตัวสูงขึ้น และเห็นว่าหากมีการปรับเพิ่มอัตราภาษีน้ำมันดีเซลในช่วงเวลานี้ จะส่งผลกระทบต่อประชาชนมีภาระค่าใช้จ่ายเพิ่มสูงขึ้นอีก ดังนั้นเพื่อเป็นการลดภาระค่าครองชีพของประชาชนจึงได้มีการขยายระยะเวลา
กระทรวงการคลังประเมินว่า การขยายอายุมาตรการลดภาษีส่งผลให้รายได้การจัดเก็บภาษีน้ำมันดีเซลลดลง 9,000 ล้านบาทต่อเดือน 
นายอารักษ์ ชลธาร์นนท์ รมว.พลังงาน ระบุใน ครม.ว่า ช่วงนี้ราคาน้ำมันมีแต่ปรับเพิ่มขึ้น จำเป็นต้องต่ออายุมาตรการลดภาษีสรรพสามิตน้ำมันดีเซล ขณะที่การยุติการต่ออายุมาตรการภาษีจะเป็นการซ้ำเติมประชาชน แต่ในระยะยาวก็ต้องปรับโครงสร้างราคาพลังงาน เพื่อไม่สร้างภาระให้กับกองทุนน้ำมันฯ และกระทบรายได้ภาครัฐ